ሰብል እና የእንስሳት መኖ አውዳሚ የአንበጣ መንጋ በክልሎች ተከሰተ።
በአማራና ትግራይ ክልል የተለያዩ አካባቢዎች የአንበጣ መንጋ ተከስቷል፤ ጉዳት ሳያደርስ ለመከላከልም እየተሠራ ነው፡፡የአማራ ክልል ግብርና ቢሮ ምክትል ቢሮ ኃላፊ ሰሎሞን አሰፋ (ዶክተር) ለአብመድ እንደገለጹት በኦሮሞ ብሔረሰብ አስተዳደር፣ ደቡብና ሰሜን ወሎ ዞኖች የተለያዩ አካባቢዎች የተከሰተውን የአንበጣ መንጋ ለመከላከል በልዩ ትኩረት እየተሠራ ነው፡፡ በራያ ቆቦ፣ ሀብሩ፣ ጂሌ ጥሙጋ፣ ባቲና አርጎባ ልዩ ወረዳ አካባቢዎች የተለያዬ መጠን ያለው የአንበጣ መንጋ ተከስቷል፤ ለመቆጣጠርም ከፍተኛ ጥረት እየተደረገ ነው፡፡ዶክተር ሰሎሞን እንዳመለከቱት በባሕላዊና ዘመናዊ መንገድ የአንበጣ መንጋውን ለመቆጣጠር ጥረት እየተደረገ ነው፡፡ ‹‹እስካሁን በሰብልም ሆነ በግጦሽ ሳር ላይ ጉዳት አላደረሰም›› ያሉት ምክትል ቢሮ ኃላፊው አስፈላጊው የበጀትና የኬሚካል ቅድመ ዝግጅት መደረጉን ገልጸዋል፡፡ የአንበጣ መንጋው ተረጋግቶ አንድ አካባቢ ላይ ከሠፈረ በአውሮፕላን ኬሚካል ለመርጨት ከግብርና ሚኒስቴር ጋር በቅንጅት ክትትል እየተደረገ እንደሆነም አመልክተዋል፡፡